Sarel Seemonster, Karel Kraai en die Kouse bly nou almal lekker in die Wielie Walieparkie, naby die Walieberge. Bennie Boekwurm, Bytjie en die Blomme woon ook daar, en Bennie lees nog aanmekaar vir die maatjies stories - hy is 'n slim wurm wat baie boeke in sy boektonnel het. Op 'n mooi dag kry hulle 'n nuwe maatjie - sy naam is Wagga Wagga Kwag en hy kom maak almal se lewe sommer ekstra vrolik. Kom sing en lag saam met al die uitgelate karakters in die stories - of jy nou vir Sarel en Karel-hulle van die televisiereeks onthou of hulle vir die eerste keer ontmoet,hulle sal sommer diep in jou hart inkruip.
Bittermin Afrikaanssprekendes het sonder die TV-reeks 'Wielie Wielie Walie' groot geword. Dit is goeie herinneringe en nostalgie wat my beweeg het om hierdie luisterboek te koop. Ek was ook nuuskierig om te sien of Louise Smit daarin kon slaag om Sarel Seemonster, Karel Kraai en Bennie Boekwurm van die kassie tussen die blaaie van 'n boek te laat lewe kry. Helaas dink ek nie dat sy dit reggekry het nie.
Eerder as om Wielie Walie vars te bedink, skryf sy maar net 'n televisie-episode vir 'n nuwe geslag kinders. Dit kos om opgevoer te word sou jy dit wou laat werk. Die inhoud is ongelukkig voorspelbaar en die storie is baie los en voel soos 'n losgetorringde bol gare.
Soos al NB Uitgewers se luisterboeke is die voorlesing van hoogstaande gehalte, maar dit kan nie die boek red nie. Jy moet 'n Wielie Walie bittereinder wees om hierdie luisterboek te waardeer.